ToekomsVenster: Luister beter | Maroela Media
Iemand wat 'n antwoord gee voor hy die vraag gehoor het, is dwaas. – Spreuke 18:13
Konflik is deel van die lewe alhoewel ek persoonlik daarvan af weg skram. Dit veroorsaak spanning en daarvan het ek in my kort lewetjie meer as genoeg gehad.
Die hele samelewing smaak dit my balanseer op 'n mespunt. Mense is kortgebonde, selfs kwaad. Dit was 'n baie moeilike jaar, vir almal en sonder uitsondering. Derhalwe moet 'n mens ekstra sensitief wees wanneer dit by verhoudinge kom.
Om te praat sonder dat jy al die tersaaklike inligting het, is ietwat voortvarend. Dit is ook onbedagsaam en maak mense seer.
Om na iemand anders te luister, ja, end uit te luister, getuig van respek vir daardie persoon se menswees, individualiteit en mening.
Ek is geneig om net so ver te luister as wat dit nodig is om 'n antwoord te formuleer. Dis nie bedagsaam nie. Ek bely dit.
Hoe kan jy 'n antwoord formuleer sonder al die feite. Dit kan mos nie. Daarbenewens gee jy 'n antwoord en mening sonder dat die ander persoon jou gevra het om sy of haar probleem op te los. Tien teen een wou die persoon net gehad het dat jy sal luister, empaties sal luister. Op die manier sou die persoon self by die antwoord uitgekom het.
Dit is veral in huwelike waar mense nie na mekaar luister nie. Dit gee onnodig aanleiding tot spanning. Wie het gesê die Here het vir ons een mond en twee ore gegee. Werk maar self uit wat die relevansie van die skeppingshandeling wou wees.
Die teks help ons.
Luister opreg, meelewend, simpatiek, liefdevol, ja luister soos wat jy wil hê mense na jou sal luister.
Indien jy die draad iewers verloor het, maak verskoning en vra dat die persoon net weer sal herhaal wat hy gesê het. Wees opreg in jou verskoning.
Om te luister kan ingeoefen word. Kontroleer of jy reg gehoor het. "Ek hoor dat jy vir my sê" en dan som jy op wat jy dink die ander persoon gesê het. Op die manier vorder ons met mekaar.
Dankie Here dat ek kan bid….dat ek bely dat ek nie altyd mooi luister nie….help my om eerder te luister as te gou te